**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΠΕΡΙΣΤΕΡΙΟΥ**

ΑΡΙΘΜΟΣ 33/2020

**ΠΡΑΞΗ**

Η ΔΙΕΥΘΥΝΟΥΣΑ ΤΟ ΕΙΡΗΝΟΔΙΚΕΙΟ ΠΕΡΙΣΤΕΡΙΟΥ

ΕΙΡΗΝΟΔΙΚΗΣ

Αφού έλαβε υπόψη τ**ην υπ΄αριθμ. ΚΥΑ Δ1α/ΓΠ.οικ. 30340/15-5-2020** και ειδικότερα **το άρθρο 4,** που δημοσιεύτηκε στο ΦΕΚ Β΄ 1857/15-5-2020, σύμφωνα με τη διάταξη του οποίου αποφασίστηκε η συνέχιση της αναστολής λειτουργίας των πολιτικών και ποινικών δικαστηρίων και των εισαγγελιών της χώρας, με τις αναφερόμενες σ΄ αυτό εξαιρέσεις, για το χρονικό διάστημα από 16.05.2020 έως και 31.05.2020, κατά τα αναφερόμενα στην από 24-4-2020 εισήγηση της Εθνικής Επιτροπής Προστασίας Δημόσιας Υγείας έναντι του κορωνοϊού covid-19, **αποφάσισε ότι από 16.05.2020 έως και 31-5-2020 ισχύουν τα εξής:**

**Α. ΓΙΑ ΤΑ ΑΣΦΑΛΙΣΤΙΚΑ ΜΕΤΡΑ**

1) Θα συζητούνται συναινετικές προσημειώσεις υποθήκης με έγγραφη διαδικασία σύμφωνα με το άρθρο 17 του ν. 4864/2020.

2) Θα πραγματοποιούνται δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητικής κατάσχεσης κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση, κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού, κατ΄ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ.

3) Θα κατατίθενται νέες αιτήσεις για όλα τα είδη ασφαλιστικών μέτρων της αρμοδιότητας του Ειρηνοδικείου.

4) Θα χορηγούνται ή θα ανακαλούνται προσωρινές διαταγές χωρίς κλήτευση του καθ΄ ου. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, θα παρατείνονται μέχρις εκδόσεως αποφάσεως επί της αιτήσεως, οίκοθεν με απόφαση του Ειρηνοδίκη Υπηρεσίας.

**Β. ΩΣ ΠΡΟΣ ΤΙΣ ΛΟΙΠΕΣ ΔΙΑΔΙΚΑΣΙΕΣ**

Προς αποφυγή συνωστισμού και ταλαιπωρίας δικηγόρων, κοινού και εργαζομένων, και προκειμένου να τηρηθούν οι προϋποθέσεις που έχουν τεθεί από την αρμόδια επιτροπή για την προστασία της δημόσιας υγείας έναντι του νέου κορωνοϊού covid- 19,

**Τη Δευτέρα 18-5-2020, οι γραμματείες των τμημάτων (πλην του τμήματος ασφαλιστικών μέτρων) δεν θα εξυπηρετούν πληρεξούσιους δικηγόρους και κοινό.**

**Από 19.5.2020, ημέρα Τρίτη, θα ξεκινήσει η κατάθεση δικογράφων τακτικής διαδικασίας, εκουσίας διαδικασίας και ειδικών διαδικασιών.**

**Παρακαλούνται οι πληρεξούσιοι δικηγόροι, για λόγους προστασίας της δημόσιας υγείας, να εισέρχεσθε στις αίθουσες του Ειρηνοδικείου στον πρώτο όροφο του κτιρίου, ανά δύο (2) άτομα ώστε να τηρείται η προϋπόθεση του ενός ατόμου ανά 10 τ.μ.**

Επίσης, προς αποφυγή συνωστισμού επί μακρόν, παρακαλούνται οι πληρεξούσιοι δικηγόροι **να έχουν τους προς κατάθεση φακέλους πλήρεις και δη να περιέχεται σε αυτούς το εισαγωγικό δικόγραφο, το γραμμάτιο προείσπραξης, ένα απλό αντίγραφο του εισαγωγικού δικογράφου καθώς και τα αντίγραφα που θα φέρουν ΤΑΧΔΙΚ αξίας 2 Ευρώ και των οποίων την επικύρωση επιθυμούν**.

Σε ό,τι αφορά την **εκουσία δικαιοδοσία**, αιτήματα για χορήγηση προσωρινών διαταγών θα εξυπηρετούνται δίχως την κοινοποίηση της αίτησης. Ως εκ τούτου η βασιμότητα ή μη του σχετικού αιτήματος θα κρίνεται από τον Ειρηνοδίκη Υπηρεσίας.

Θα κατατίθενται αιτήσεις του ν. 3869/2010 και 4605/2019. **Δεν θα συζητούνται προσωρινές διαταγές που αφορούν αιτήσεις κατά τους ως άνω νόμους.**

Θα κατατίθενται αιτήσεις για έκδοση κληρονομητηρίων και αιτήσεις που αφορούν σύσταση και τροποποίηση καταστατικών σωματείων στο αρμόδιο γραφείο.

Επί του παρόντος, ωστόσο, και μέχρι νεότερης ανακοίνωσής μας **ΔΕΝ ΘΑ ΛΕΙΤΟΥΡΓΗΣΟΥΝ** τα εξής τμήματα καταθέσεων δικογράφων:

1) Άσκησης πολιτικών ενδίκων μέσων (Εφέσεις-Αναιρέσεις)

2) Κατάθεσης ποινικών ενδίκων μέσων στο Τμήμα Αρχείου και Ποινικών Ενδίκων Μέσων.

3) Κατάθεσης Αίτησης Διαταγής Πληρωμής, Απόδοσης Χρήσης Μισθίου κλπ.

4) Κατάθεσης αίτησης δημοσίευσης Διαθηκών και Κήρυξης αυτών Κυρίας.

5) Κατάθεσης προτάσεων και προσθήκης- αντίκρουσης νέας τακτικής διαδικασίας και προσθήκης- αντίκρουσης παλαιάς τακτικής διαδικασίας.

6) Κλείσιμο φακέλων υποθέσεων που συζητήθηκαν μέχρι και τις 12-3-2020.

**Γ. ΛΟΙΠΕΣ ΥΠΗΡΕΣΙΕΣ**

**Δηλώσεις Αποποίησης θα γίνονται δεκτές μόνο έπειτα από τηλεφωνική συνεννόηση (τηλ. 2105711781)** με τη Γραμματεία, στις υποδειχθεισόμενες ημέρες και ώρες.

Ομοίως, **αντίγραφα των αποφάσεων** που έχουν εκδοθεί, θα χορηγούνται **έπειτα από τηλεφωνική συνεννόηση (τηλ. 2105711781) με τη Γραμματεία**.

**Η παραγγελία και παραλαβή απογράφων** **αποφάσεων που έχουν εκδοθεί μέχρι και 6.3.2020** θα γίνεται μόνο κατόπιν τηλεφωνικής επικοινωνίας-παραγγελίας **(τηλ. 2105711781)** με τη Γραμματεία. Για τα απόγραφα των υπολοίπων αποφάσεων που δημοσιεύθηκαν κατά τον χρόνο αναστολής αυτά θα χορηγηθούν σε μεταγενέστερο χρόνο κατά τον τρόπο που θα οριστεί με νεότερη ανακοίνωση.

**Δηλώσεις Τρίτων θα γίνονται δεκτές μόνο έπειτα από τηλεφωνική συνεννόηση (τηλ. 2105711781)** με τη Γραμματεία, κάθε Παρασκευή, στις υποδειχθεισόμενες ώρες.

Τέλος, ενόψει της συνεχιζόμενης αναστολής των προθεσμιών δικαστικών και νομίμων για τη διενέργεια διαδικαστικών πράξεων και άλλων ενεργειών ενώπιον των υπηρεσιών των δικαστηρίων, καθώς και της παραγραφής των συναφών αξιώσεων μέχρι και τις 31-5-2020 και των διαδικασιών αναγκαστικής εκτέλεσης και πλειστηριασμών:

Α) Τα πιστοποιητικά θα εξακολουθήσουν κατά το ως άνω χρονικό διάστημα (16-5-2020 έως και 31-5-2020) να λαμβάνονται μόνον ηλεκτρονικά, χωρίς φυσική παρουσία.

Β) **Δεν** θα πραγματοποιείται θεώρηση γνησίου υπογραφής για τα συναινετικά διαζύγια, κατάθεση διαθηκών, λήψη ενόρκων βεβαιώσεων, παραλαβή προγραμμάτων πλειστηριασμών μέχρι εκδόσεως νεότερης πράξης-ανακοίνωσής μας.

**Περιστέρι 18 Μαΐου 2020**

**Η Προϊσταμένη του Ειρηνοδικείου Περιστερίου**

**ΕΥΤΥΧΙΑ ΑΤΣΙΔΗ**

**Ειρηνοδίκης Γ΄ Τάξης**